Esselenpark wen halfeindstryd | Netwerk24
Esselenpark wen halfeindstryd
Deur Boetie Hattingh 07 Oktober 2019 06:00
Hoërskool Breërivier (HB) en Esselenpark Sekendêre Skool (EP) het Woensdag 18 September op Bolandpark in die halfeindstryd van die Besigheid teen Misdaad-kompetisie kragte gemeet.
EP het koning gekraai deur HB 27-21 te klop.
HB het die wedstryd afgeskop waarna EP, toe hy die bal kry, die kantlyn gaan opsoek het. EP het egter in die lynstaan oortree. HB het die strafskop gekry, maar die skop pale toe was onsuksesvol. Gherwin Joubert, losskakel, het EP egter op die aanval geplaas, waarna hy die lynstaan gewen en sy agterlyn weggestuur het.
Sy skrumskakel, Markwin Swartz, het gaan druk en Joubert het seker gemaak van die strafskop wat die telling 7-0 in EP se guns gemaak het. Ná die inskop het HB die bal bemeester en pragtig met sy voorspelers gespeel. EP het egter fouteer, maar HB het weer misgeskop.
EP het egter die bal gekry en verwoed aangeval. HB het hom tot foute gedwing. HB het 'n vinnige tikskoppie geneem en sy losskakel het onder die pale gaan druk. Die doelskop was oor en die telling 7-7 elk.
EP het nie gaan lê nie. Toe hy weer die bal kry, het hy sy agterlyn weggestuur en die vleuel Mathwin Jacobs het met brute krag oor die doellyn geseil. Die doelskop was egter mis en die telling 12-7 vir EP.
EP het dit vinnig opgevolg met nog 'n drie deur sy flank Tyrick Loff. Joubert se suksesvolle skop voor rustyd het die telling tot 17-7 vir EP verhoog.
Met die begin van die tweede helfte het HB weer aangeval toe hy die bal kry. Sy senter Auter Marais het die bal gekry en pragtig veld toe gespeel, maar ondersteuning het sy aanval gekortwiek. EP het die bal gekry en verligting gebring, die lynstaan gewen en die senter Jackman Jacobs wat die bal gekry het, het gaan druk. Die doelskop was egter weer mis (telling 24-7 vir EP).
EP het die pas in dié belangrike uitspeelwedstryd behoorlik aangegee. HB het 'n terugvegpoging van stapel gestuur en 'n oorstootdrie, gevolg deur 'n suksesvolle doelskop, aangeteken (telling 24-14). Die wedstryd het 'n klimaks bereik waar al twee spanne alles op die spel geplaas het om 'n oorwinning te verseker.
Korwin Longman van HB het daarna deur 'n gaping gesny vir 'n drie en ook 'n suksesvolle doelskop oorgestuur. EP moes hard baklei om sy voorsprong te behou en het 'n strafskop gekry toe HB oortree. Joubert het seker gemaak van die skop wat EP die wedstryd 27-21 laat wen het.
Die eindstryd word Saterdag 5 Oktober gespeel. Worcester Sekondêre Skool is uitgeskakel nadat EP 'n oorwinning met 'n bonuspunt behaal het.